„LEKACAGOTT SZAVAK”
Krízishelyzet, családhiány, unalom, összezártság, reménykedés, hazugságkényszer, segítségínség elszemélytelenedés, kiszolgáltatottság, lelkiismeret-furdalás, betegség, kudarcérzet. Ezek akár csak egyikének is bekövetkezte földre terítheti a tisztes polgárt.
A börtönben pedig olyan emberek vannak, akiknél mindez egyszerre következik be. Aki pedig bajba került, hamarabb mondja ki a „Jaj, Istenem, segíts!”-et. Ez a fogvatartottak gyors „vallásos érdeklődésének” oka. 
A következmény: új tartalmat kapnak az egyébként lekacagott, megüresedett szavak. 
L.A. fiatalkorú rájött, hogy rajta már csak az ISTEN segít, ha van. Szülei cserbenhagyták, nem látogatják, se csomag, se pénz. Kirendelt ügyvédjét még nem is látta. Volt cimboráinak hiába küldi ki a „kapcsolattartási” beleegyező nyomtatványt. Pedig csak egy jó kis balhénak indult, nem is tudta, hogy társánál fegyver van. De volt. És használta.
B.F. leült már három évet. Egyedül a KEGYELEM szabadíthatja, ha megkapja ¼-ed kedvezményét. Csak egy kis lé kellett nekik, ugyan ki gondolta volna, hogy a sértett ellent fog állni azért a pár ezresért. Így aztán lett belőle csoportosan elkövetett testi sértés.
H.E. nem ismeri, csak az IGAZSÁG egyik oldalát. A sajátját. Ügyfeleinek ugyan nem mondott el mindent, de hát ők is utánanézhettek volna. Hát, valamelyikük utána nézett, s lett belőle többrendbeli csalás. Pedig olyan ügyesen megcsavarta, soha nem hitte volna, hogy a teljes igazság ki fog derülni. 
E.K. fiatalkorúnál hiányzott a JÓZANSÁG. Egy pár rumoskóla és egy kis fű után akarta csak kocsiján hazavinni a diszkóból a részeg bandát. Párszáz méter után lemeszelték. Piás vezetés, meg egy kis anyag is volt a verdában. Az elvonási tünetek miatt még remeg, de kap gyógyszert.
D.I. nem biztos, hogy a LELKIISMERET szót ismeri. Neki éjszakánként csak sötét, súlyos árnyalak ül a mellkasára, mindig sutyorog valamit, és nem hagyja aludni. Pedig ő nem akart az öreg néninek rosszat, csak egy kicsit meglökte, amire az hanyatt esett. Föltétlen szerezzek be szentelt vizet és szenteljem be a zárkát, mert ez abban már mással is előfordult. 
M.L. sikeres, büszke, rámenős üzletember volt. Jelentős önbecsüléssel és kemény munkával. Ellenben az ALÁZAT szót valószínűleg a „hülyeség” szinonimájaként ismerte csak. Orgazdaság miatt bebukik. Vállalkozása tönkre megy. Zárkatársai nemi erőszakot követnek el ellene.
P.M. nagy kan lehetett. Jóképű is volt, pénze is volt. A HŰSÉG szón csak mosolygott, mivel az köztudottan a férfiakra nem vonatkozik, csak az asszonynépre. Most azonban ott tart, hogy szabadulása után majd kitekeri ő annak a gazembernek a nyakát, tudniillik a barátjáét, aki nem átallott belefeküdni az ő hitvesi ágyukba. 
K.B. kemény és igazságos férfi lehetett. Ügyesen boldogult. Senkire ő nem volt rászorulva soha. Az IRGALOM kifejezés aligha hagyta el száját. Mígnem egy nap rádöbbent, hogy se pénz, se pakk. Cigit is csak akkor szívhat, ha a zárkatársai adnak neki egy sodrásnyi dohányt. Amit meg is érdemel, hiszen hány meg hány szegény menekültnek segített átjutni a határon.
Z.C. rendületlenül bízott elévülhetetlen csínosságában. Azt nem hitte el, hogy a SZÉPSÉG nem csupán a test ápoltságát jelenti. Pár év alatt rendesen meg is ráncosodott, fogai megritkultak. Elhízott és lógtak a mellei. Szeme olyan lett, mint az üres sivatag. Ha ment a lépcsőn, a férfi fogvatartottak már nem pisszegtek utána. 
G.M. asszonyságnak nem volt, aki kinn elmagyarázza, hogy mit jelent az  ERKÖLCS. Hiszen ő csak lányoknak adott munkát, kenyeret (mint a régi szocik) egy bizonyos házban. Rettenetes, hogy ezt az ő jóságát némelyek jogtalan fogvatartásnak értelmezik és büntetik. Miközben az útleveleiket is csak őrizte.
Folytathatnám a „lekacagott szavak” „megfagyását”. Néha már azt hiszem, hogy mindenkit egy  időre sittre kéne vágni, hogy aztán még időben megbecsülje az üzenetet és a „papi szót”.
Bízik László bv.lelkész

Missziói Konferencia, Piliscsaba, 2009.03.19